“Kadá áyɔŋ Ísraɛ̂l nâ: mɔ́n ǹnam tɔ ǹnə̂ŋ mod, é mod a ngátúni Molek bɔ́n bóé, mod te a wúag ai sí bod bə́ lúmū nyé ngɔg. 3Mayi lúm mod te mvús, ńdɔ̄ fə mǎyǐ kig fə nyé bǎd lāŋ á tâŋ bɔ́n yā áyɔŋ dáma, amú yə̄ nâ, éyɔŋ ǎ kə tsíg mɔ́n ású ólugú zəzə zambá anə́ Molek nálā ó nə̄ nâ a kúb éboe ńsə́m á ḿfúfúb Étɔbɔgɔ wáma, a kpə́lə̄ fə m̀fúfúb dzwé wáma. 4Ngə́ lə́ sɔ́ hḿ bɔ̌ naa, bod bə́ ǹnam bə́ búdí mís, bə́ fɛ̄də́ fə mənyu éyɔŋ mod a túnī Molek mɔ́n wōē nālá, bə́ bɔ̄ɔ̄ təge wé mod tě ai ngɔg, 5eyɔ̌ŋ te mǎmēn māyī mǎn fǎm mod te á nyɔ́l ai ndá bod dzié. Mayi nyé vaa á tâŋ bǒd yā áyɔŋ díé, dzam də́dā ai é bod bə́sə̄ bə́ ngátúnī Molek bɔ́n bábá nālá. 6É mod ósə ǎ yi fudi ńnə̄m á bivovola bí mam, anə́ ébwê ngām ai biyóme, ǎ ngakə sɔ́ ai eboe dzíé wē mayi nyé dzâ ékɔ̄á, a kódó á tâŋ bǒd yā áyɔŋ dáma. 7Dzə́ŋán və nâ, mǐ nyiŋ á sááŋ, amú mā mə̄ nə́ Ńtondôbə Zambá wāān.